Jonathan Davies (chwaraewr rygbi - ganwyd 1988)

Cyn-chwaraewr rygbi'r undeb rhyngwladol, yw Jonathan Davies (ganwyd 5 Ebrill 1988). Roedd yn chwarae yn safle'r canolwr dros dîm Cymru a chlwb Scarlets Llanelli.

Bywyd cynnar ac addysg
Ganwyd Jonathan Davies yn Solihull yng Ngorllewin Canolbarth Lloegr, ond ymfudodd ei deulu i Fancyfelin, Sanclêr, Sir Gaerfyrddin pan oedd yn ifanc. Roedd ei rieni yn rhedeg tafarn y Fox and Hounds pub ym Mancyfelin a felly cafodd y llysenw 'Fox'.

Mynychodd Ysgol Gyfun Dyffryn Tâf, yn Hendy-gwyn ar Daf, cyn cychwyn cwrs Ffitrwydd a Chwaraeon yng Ngholeg y Drindod, Caerfyrddin. Mae'n siarad Cymraeg yn rhugl.

Gyrfa clwb
Cychwynodd Jonathan Davies ei yrfa fel aelod ifanc o academi y Scarlets.  Gwnaeth ei ymddangosiad cyntaf dros Glwb Rygbi Llanelli cyn cael ei ddyrchafu i ranbarth y Sgarlets yn 2006.  Sgoriodd ei gais cyntaf i'r tîm yn erbyn Connacht ym Medi 2007. Gadawodd y Sgarlets ar ddiwedd tymor 2024 wedi sgorio 55 o geisiau gan ymddangos 209 o weithiau i'r tîm.

Gyrfa ryngwladol
Cynhwyswyd Jonathan Davies yng ngharfan Cymru ar gyfer y daith i Ogledd America yn 2009.  Chwaraeodd ei gem gyntaf dros Gymru yn erbyn Canada ym Mai 2009.  Sgoriodd ddau gais yn erbyn Unol Daleithiau America.

Chwaraeodd Davies fel canolwr allanol Cymru i bartneru gyda Jamie Roberts yn safle'r canolwr mewnol yn Nhachwedd 2009 yn erbyn yr Ariannin.  Yn Ionawr 2010, enwyd Davies yn ngharfan Cymru ar gyfer Pencapwriaeth y Chwe Gwlad 2010, ond ni chafodd ei ddewis i chwarae yn unrhyw un o'r gemau.

Ffurfiodd Davies bartneriaeth cryf gyda'r maswr James Hook a'r canolwr Jamie Roberts ym Mhencampwriaeth y Chwe Gwlad yn 2011.Gwefan BBC - Jonathan Davies yn hapus wrth ochr James Hook

Cyhoeddodd ei ymddeoliad o rygbi proffesiynol ar 13 Hydref 2024. Yn ystod ei yrfa enillodd 96 o gapiau i Gymru a chafodd ei ddewis ddwywaith i fynd ar deithiau'r Llewod.

Cwpan y Byd, 2011
Chwaraeodd Davies dros Gymru ym mhob un o'u saith gem yng Nghystadleuaeth Cwpan y Byd 2011, Seland Newydd.  Sgoriodd gyfanswm o dri cais yn ystod y gystadleuaeth, yn erbyn Namibia, Ffiji ac Iwerddon.

 Bywyd personol 
Ar wahân i chwarae rygbi, mae Jonathan Davies yn mwynhau caiacio a chwarae criced.

Fe'i urddwyd i'r wisg las yn Eisteddfod Genedlaethol Sir Conwy 2019 gan ddewis yr enw barddol 'Jon Cadno'.

Cyfeiriadau

Dolenni allanol
 Bywgraffiad ar Undeb Rygbi Cymru
  Bywgraffiad ar Wefan Scarlets Llanelli

Categori:Chwaraewyr rygbi'r undeb o Gymru
Categori:Chwaraewyr undeb rygbi rhyngwladol Cymru
Categori:Genedigaethau 1988
Categori:Pobl o Sir Gaerfyrddin